
Серија бесплатних едукација које организује Фондација „Регистар националног интернет домена Србије“ (РНИДС) наставља се и током овог пролећа. Едукација се организује у сарадњи са Регионалном привредном комором Расинског управног округа, и биће одржана 4. априла са почетком у 10 часова у сали ПКС РПК Крушевац, улица Балканска 63/4.
Привредници, али и сви заинтересовани корисници интернета из Крушевца и околине имаће прилике да чују четири предавања која се баве најзначајнијим аспектима употребе интернета у пословању, а која им могу бити корисна при унапређењу и даљем развоју бизниса.
Правилно пословно присуство на интернету
Предраг Милићевић је руководилац Сектора маркетинга и комуникација у РНИДС-у у ком ради већ седам година. Да домени и интернет имају душу, могло би се рећи да их у душу познаје. Његово основно поље деловања је промоција производа који немају ни величину, ни облик, ни боју, ни мирис, ни укус, ни тежину... који су у потпуности невидљиви и неопипљиви, а без којих би наш свакодневни живот изгледао сасвим другачије.
Његово предавање објасниће зашто је веб-сајт најдрагоценији интернет ресурс сваког предузећа, и колико вредност том ресурсу подиже правилан избор назива домена. Предавање ће развејати илузију да постоји врста посла коју је немогуће представити на глобалној мрежи и указаће на то који и какви домени су миљеници претраживача.
Безбедност електронског пословања и улога интернет домена у томе
Александар Костадиновић каријеру у ИТ индустрији гради већ више од 20 година, а важан сегмент његовог ангажовање су предавања о различитим аспектима ИТ-ја. Поседује диплому MSc из области безбедности рачунарских система, а током карије стекао је и велики број других сертификата. Тренутно обавља посао систем администратора у РНИДС-у и ангажован је као стални предавач на ИТ Академији.
Какву улогу игра интернет домен када је реч о безбедности електронског пословања и како на интернету пословати што безбедније, основна је тема његовог предавања. Оно нуди одговор на питања како властити уместо генеричког домена у адреси е-поште доприноси безбедности пословања и како штитећи своју безбедност штитимо и своју пословну репутацију, чувајући безбедност својих клијената.
Kако да будете први на Гуглу
Миодраг Ристић има више од 30 година предузетничког стажа. Власник је и директор породичне штампарије Дето д.о.о. специјализоване за амбалажу и необичне рекламне производе, која послује са клијентима из двадесетак земаља са пет континената (захваљујући интернету). Себе представља као графичара и дизајнера, а члан је и одбора Удружења за креативну индустрију Привредне коморе Србије. Пригрлио је интернет од самог почетка јер је предосетио да се ту крију огромни пословни потенцијали, посебно за мале, независне компаније.
Како изгледа борба предузетника да сајт његовог предузећа, и то за претрагу чак 200 артикала, доспе на прво место на Гуглу? Колико интернет километара кроз пустињу и прашуму се путује до купца из Африке? Одговоре на оба питања, као и на многа друга, добићемо током овог предавања. Предавач ће, такође, образложити какву корист може да има предузетник ако води приватни блог, три пословна сајта и мноштво канала на разним друштвеним мрежама.
Промоција на интернету
Тамара Гочманац је рођена Крушевљанка која живи и ради на интернету већ дванаест година, а читавог живота се бави баш свим својим љубавима – светом компјутера, позориштем и новинарством. Има више од двадесет пет година искуства у новинарству – у штампи, на ТВ-у и интернету, али и искуство од преко пет стотина реализованих кампања за различите клијенте. Води свој приватни блог и пише колумне, а промоција компанија, брендова, производа и услуга из Србије и иностранстава је њен фах.
Предавање Тамаре Гочманац објасниће зашто је за пословање важан наступ на интернету, и који су најефикаснији начини за онлајн промоцију. Шта је потребно, важно и нужно да учините, а шта никако не смете да радите, ако желите да на најбољи начин промовишете свој производ или услугу.
Пријављивање посетилаца едукације
Сви заинтересовани за присуство на предавањима могу да се пријаве попуњавањем овог формулара.
Едукација је бесплатна, али је пријављивање обавезно због ограниченог броја места.

